GALERIE FOTO Lamine Ghezali a dispărut și de la liderul Levadiakos! Ce se întâmplă cu francezul care a impresionat la Dinamo
"Câinii" l-au transferat în Grecia pentru suma de 50.000 de euro, plus un procentaj dintr-un viitor transfer.
Transferat de la Dinamo la Levadiakos în iarnă, Lamine Ghezali (24 de ani) a început excelent la liderul din liga a doua a Greciei, dar a dispărut în ultimele etape, când nu a mai prins nici lotul, elenii neoferind vreo explicație pentru absența talentatului, dar capriciosului fotbalist.
Ghezali a jucat până acum în cele patru victorii consecutive ale lui Levadiakos din februarie, 2-0 cu Iraklis, 3-0 cu Aiolikos (când a semnat și o pasă decisivă), 2-1 cu Makedonikos și 3-0 cu Anagennisi Karditsas (în ultimele două partide fiind titular, dar schimbat de fiecare dată după o oră de joc).
Francezul nu a mai prins apoi lotul în ultimele etape din sezonul regular și nici în primul meci din play-off.
Dinamo a primit 50.000 de euro pentru transferul lui Ghezali la Levadiakos
Francezul, care a strălucit în anul promovării lui Dinamo în Superligă, nu a mai intrat în planurile lui Zeljko Kopic pentru a doua parte a sezonului actual, din cauza evoluțiilor sale șterse, și a fost scos din lot.
Dinamo a încasat 50.000 de euro de pe urma transferului său la Levadiakos, cu care a semnat un contract valabil pentru doi ani și jumătate.
"În ultimul an și jumătate, el a jucat în România, la unul dintre cluburile istorice ale țării, Dinamo București, unde a bifat 52 de apariții și a reușit 13 goluri și cinci assist-uri", au notat cei de la Levadiakos, pe site-ul oficial.
Pe lângă cei 50.000 de euro, cei de la Dinamo au păstrat și un procentaj dintr-un viitor transfer al lui Ghezali, fiind convinși că acesta își poate atinge vârful de formă în campionatul Greciei.
Cifrele lui Ghezali la Saint-Etienne și Dinamo
Înainte de a ajunge în România, extrema franceză, fost internațional de juniori Under 17 și Under 18 al Franței, a evoluat pentru cei de la Saint-Etienne.
Acesta a jucat mai mult la echipa a doua a clubului, dar a apucat să debuteze și în Ligue 1 pentru prima echipă.
Saint-Etienne B: 39 meciuri, 7 goluri, 2 assist-uri
Saint-Etienne: 8 meciuri, 1 gol
Dinamo: 52 meciuri, 13 goluri, 5 assist-uri
Ghezali a fost legitimat de-a lungul carierei sale la echipe precum Saint-Etienne, LB Chateauroux, SC Lyon și Dinamo, unde a fost adus liber de contract în august 2022.
Clasamentul din play-off-ul ligii secunde din Grecia
Foto: Levadiakos
Urmăriți SPORT.RO și pe Google News